**\****July 5* — *11*

**LESSON 2**

**Sawlbawk** Meikuang

**SABBATH NITAAK**

Tu Kaalsung Simding: *Pai. 18:3, 4; Pai. 3:1–22; Pian. 22:11,*

*15–18; Pai. 6:3; Joel 2:32; Pai. 4:1–31; Pian. 17:10, 11.*

#### Kamngah: Tuaciang in TOPA in, “Egypt gama ka mite gimna ka mu khin taktak a, nasem ukte bawlsiatna hanga a kikona uh ka za khin hi. Keimah in amaute thuakna ka thei hi. Tua ahih manin Canaan mite, Hit mite, Amore mite, Periz mite, Hiv mite le Jebus mite teenna, bawngnawi le khuaizu luanna, leitang zap le lei hoihna munah a paipih ding le Epypt mite khut sung pan a honkhia dingin kong paisuk khin hi.” *(Paikhiatna 3:7, 8, ZSV)*.

P

asian hong sapna pen eima nuntakna mungtup nangawn hong khelsak thei hi. Ama’ hong sapna i saan nakleh Pasian’ lampi mah a hoihpen ahih tawntungna zong kimu hi. Ih cihtei hang

khat veivei, a masalam in Pasian’ sapna saan ding haksa mahmah hi.

Pasian in Moses a saplai in zong tuamah bang hi-a, sawlbawk laka meikuang a muhna ah Topa tawh kimu masa hi. Moses in tua sawlbawk kawm ah meikuanna thu a theih melloh hang, na lamdang khat mu a hihlam bel thei in, a lungsim la mahmah hi. Pasian in nasep tuam vilvel khat aa dingin sam cih dot kul nawnlo hi. A thupiang: ama’ nuntakzia kikhelgawp ding hitaleh tua sapna amah dawng ding maw? A cil in sangnuam phalo phot hi.

Ngiimna kician naneih ciangin a naipen thupiang khatpeuh na phawk kha ding a, ahihhang Pasian in na ngiimna khempeuh hong makaih hi. Pasian in nam tampi in hong zang thei ding himah taleh, Ama’ nungzui lel, Ama’ hong bawlsak nop peuh bawl lel leng tuapen a lungkimhuai pen ahi hi. Moses mahbang in baihvetlo kha ding hi taleh Ama’ hong sapna lam hilo mundang ah paizawk ding pen haivai mahmah ding hi.

\* *July 12, Sabbath ading kiginkholhna in tukaal lesson sim in*.

*July 6*

**SUNDAY**

# Sawlbawk Meikuang

Moses in Midian gamah a tai ciangin a nuntak nuam hithiat peuh hi. Zi nei in, tapa nih Gershom le Eliezer *(Pai. 18: 3, 4)* hi-a, Midian siampipa a sunghpa Jethro bangkua ah omlel hi. Kum 40 sung, David *(2 Sam. 7:8)* mahbangin tuucing in, piansak nate tungtawn in Pasian’ ompihna nuamsa mahmah in om hi.

Tu’in ahihleh Moses in sehnel lingpak peuh namnam ding hun hi nawnlo hi. Hih kumte sungteng Pasian tawh a kikhawlhna panin makai dingin kisakhol khinsak zo hi. Sehnel gamlak daidide munah Lai Siangtho Lui laibu lakpan a khanghampen Job le Piancil gelhkha hi (Ellen G. White, *Tuan Pupate le Kamsangte,* lai. 251; Francis D. Nichol, et al., eds., *The SDA Bible Commentary*, vol. 3, p. 1140).

Pasian kiangpan in Moses in, kidona lianpi, Piansakna, Pukna, Tuicin, Tuan Pupate le a thupipen in hotkhiat na’ng ngiimna cihte kician takin mutel sitset hi. Moses in, mi khempeuh tungah a nungta Pasian, Piangsakpa, Kemcingpa le a mawhna in a suksiat hih leitung a dingin Pasian in ahihsak khempeuh a hilhcian ding khutzatpa hong suak hi.

#### Simin, Paikhiatna 3:1–6. Pasian in Moses kiangah “Abraham’ Pasian, Isaac’ Pasian le Jacob’ Pasian” in Amah a kicihna in bang thupitna neithei hiam?

Sawlpang kawmah meikuang in sawlpang kaanglo cih Moses in a muh ciangin, thu lamdangpi khat mah hi-a, a thupit’na khat omngel ding hi cih theipah hi. A vanaih ciangin Topa in, ama’ omna munpen Pasian omna mun siangtho ahih manin lungsim taktawh zahtak piakna in a khedap suah dingin sawl hi.

Tualai ah Topa in Amah pen “Abraham’ Pasian, Isaac Pasian le Jacob’ Pasian ahihna *(Pai. 3:6)* pulaak khia hi. Hih Tuanpupate kiangah, amau’ suanlekhakte in hih Canaan gam luah ding cih Topa in a kamciamna Moses in theitel mahmah hi. Tuabangte a gen masiah in zong Pasian in mailamah bangteng piang ding a Moses in zong koibang in gamtang ding cih theisak in lampi zong honsak khin zo hi.

**Moses in a nasepna sungah Pasian in a muan theih nadingin kum 80 sawt hi. Hihthu in thuakzawhna koibang in hong hilh naci hiam?**

*July 7*

**MONDAY**

# Topa’ Vantungmi

“Topa’ vantungmi in sawlpang kawm, meikuang sungpanin ama’ kiangah hong kilang hi” *(Pai. 3:2)*. Tua “*sawlpang kawmpan*” a hopihpa in Zeisu Khazih mah ahi hi *(Pai. 3:4)*.

“*Topa’ vantungmi*” a cihpen Zeisu Khazih hi a cihpen tawh na lungsim buaisak ke’n, Vantungmi cihpen “*thupuakpa*” *(*Hebrew *mal’akh)* cihna hipeuh a, vantungmi cih peuhmah pen a thutawh kisai in mihing zong hithei vanmi zong hithei hi *(Mal. 3:1)*. Lai Siangtho sungah “Topa’ vantungmi” cihpen vanmite a hihna tampi om mah hi *(Pian. 22:11, 15–18; Pian. 31:3, 11, 13; Thuk. 2:1, 2; Thuk. 6:11–22;*

*Zech. 3:1, 2)*. Hih Topa’ vantungmi pen Topa’ min suangin a paikhia bek hilo in Amah ngiat Topa hi. Zeisu ngiat in Pasian’ thupuakpa hi a Pa’ Thu eite tungah hong puakpa ahi hi.

#### Simin, Paikhiatna 3:7–12. Egypt ah saltang Israel mite a dingin Amah a lailut nopna thu; Pasian in Moses kiangah koibang in hilhcian hiam?

Egypt ah Pasian’ mite thuakna tengpen huhna kisapna a ngetna uh kitelcian takin ki pulaak hi. Pasian in amaute’ kikona za in lung hihmawhpih hi *(Pai. 2:23-25)*. Amaute in “*Ka mite*” *(Pai. 3:7)* aci hi. Sinai tunma thukimtuahna a kipsakma nangawn in, amaute un Ama’ mite hikhin zo a, amaute uh Ama’ thu ngai peuh lehuh, amau pute pate tungah a kamciamsa bangin Amah in hauhna tawh nungta sak ding hi.

Pasian in Moses kiangah, Pharoah kiangah pai ding nasep khat pia a: “Tu in, pai in. Egypt panin Kami Israel mite na paikhiatpih theih na’ng in Pharoah kiangah nang kong sawl ding hi” *(Pai. 3:10)*. Pasian in “*Ka mite*” cikik leuleu hi. Pasian in Ama’ nasempa asawl nasep ahi hi. Moses in zong “*kei kua himawk ka hiam*” ci hi. Thupiang ding tengpen a thupi mahmah vive ahih manin, Moses in amah banglel khatpeuh a kiteel pen lamdang saluavat hi. Hihteng ah ama’ omzia taktak kidawk ta a, a kiniamkhiatna leh hih nasep a ding kilawm a kisaklohna teng hong dawk hi.

**Topa’ nung zuinuam a, Ama’ a dingin na khatpeuh a semkhia nuamte a dingin kiniamkhiatna le eimah “*kilawm kisaklohna*” in banghang in thupi thei ding hiam?**

# Topa’ Min

**TUESDAY**

### July 8

#### Simin, Paikhiatna 3:13–22. Moses in banghangin Topa’ min thei nuam sese a, tua a theihna in banghangin thupi thei ding hiam?

Moses kiangah Pasian in Amah pen “*’ehejeh ’asher ’ehejeh,*” “Keimah in Keimah Kahi ding hi; Keimah in Keimah Kahi hi” ci in aki pulak hi. Pai. 3:12 leh 14 sungah Pasian in Moses kiangah “nangmah tawh Ka omkhawm ding” a cihna ah sepna *’ehejeh* zang hi. Tua kammal in Pasian pen om tawntung cihna ahi hi. Amah in vanglian Pasian, hong ompih Pasian leh “lungsim kiniamkhiat in a kisikte sungah” *(Isa. 57:15)* ka om hi cihi.

Pasian’ min “*Yahweh*” pen Zomi Lai Siangtho sungah “*Topa*” hi a, a khiatna maan taktak theih zawhkei leh cihloh, acil apat in Amite in a theihsa uh ahi hi. Moses in zong Yahweh a theihkhit teihang a khiatna bul taktak thei tuanlo hi. Tua ahih manin amah’n zong “Namin bang hiam” ci in a min khiatna bul taktak dong hi.

Theih baih nadingin Paikhiatna 6:3 sungah Pasian mah in “Abraham, Isaac le Jacobte tung ah Vanglian Pasian in ka kilang a, ahih hangin Topa ahi Keima’ min tawh amaute’ tungah Kei ka kitheisak kei hi” *(Pai. 6:3)*. Adam, Noah, Abraham le tuanpupate in “*Yahweh*” theilo cihna hilo hi *(Pian. 2:4, 9; 4:1, 26; 7:5; 15:6–8; etc)*. A khiatna taktak bul-theihlo cihna hibel hi.

Ama’ min Yahweh in Amah pen Pasian taktak, Amite’ Pasian, thukimtuahna abawlpa Pasian ahi hi. A hongnai hong pawlbawl Pasian, mihingte vai ah hong lailutpa ahi hi. Vanglian Pasian *(Pian. 17:1)* in Ama’ thahatna tawh lamdang takin hong lailut hi. Yahweh ahihleh Ama’ Vangliatna pen itna leh khoina tawh a lak Pasian ahi hi. Amah mahin Elohim in vanglian, thahat, a khengval Pasian, mi khempeuh’ Pasian, vannuai ukpa, na khempeuh Piangsakpa cihna ahih hang; mihing tawh hong kikhawlhna peuhmah ah Yahweh min tawh hong kipulak hi.

Pasian’ min thei in a min lawhna in hong huup zo mahmah hi. Amin tangkona in hih Pasian’ thu leh upna tungtawnin mikhempeuh a hotkhiat nopna thu midangte tungah hilhsawnna zong hipah hi. Joel in zong “*Topa tungah huhna a ngen khempeuh in hotkhiat na a ngah ding uhhi*” *(Joel 2:23)* cihi.

**Nangma nuntakna sungah Amah tungah ki aap in a zongmi peuh mah Yahweh tawh a kinaih na koibang in naphawk kha hiam?**

# Paulap Li

### July 9

#### Simin, Paikhiatna 4:1–17. Pasian in Moses pen Ama’ thupuak ding in a thapiakna in bang lim lamdang teng pia hiam?

**WEDNESDAY**

Moses in Pasian in asawl nasepna panin paulap ding peuh zong thapai hi *(Pai. 3:11)*. Pharoah tawh ki talsik dingin Egypt ah paikik nuam nawnlo hi. Ama’ Hebrew mite huh ding a hanciamna khempeuh ah guallel dikdek khin hiven. Hebrew mite in zong amah peuhmah makai dingin muanglo in sanglo uhhi. Tua ahih manin a thumveina nialna zong a “amaute in kei hong umlo in kathu hong ngailo ding uhhi” *(Pai. 4:1)* cihi. Hihpen thuthak kisinna ding dotna hi zawlo in, Pasian’ sawlna ah pai ding “utke’ng” cihna hi peuh hi.

Moses in a mipihte le a nungciang in Pharoah kiangah a lah ding in; Pasian in nalamdang nih pia hi: (1) a ciangkhut gulsuak in gul in ciangkhut suakkik; (2) ama’ khut phak in tuakhit ciang damkik pah hi. Tua nalamdang nihte tungtawn in makaite’ muanna piangsak ding hi. A hihzawh keiphialleh, a lamdang thumna tui sisansuahna piakbeh hi *(Pai. 4:8)*.

Hibang teng Pasian in apiak khit nangawn in Moses in a lina paulam zonglai- a, thugen siam ke’ng naci veve lai hi.

#### Simin, Paikhiatna 4:10–18. Topa in Moses koici dawn a, tua dawn na tungtawn in eima’ dinmun bangpeuh hitaleh; Pasian in hong sap ciangin eima a ding bang pilna kingah thei ding hiam?

Hih Paulap li teng in, Pasian’ sapna zuih ding panin Moses ton kik zel cihna hi. A “*saanthamcing*” nialna tawh ama utlohna seel zawzen hi. Paulap masa thumteng ahihleh dotna vive hi a (1) kei kua ka hiam?

(2) Nang kua na hiam? (3) amaute’n hong umkei kha zen le cihbang ahi hi. 4 na ahihleh “*kei pau siam ke’ng*” cih thukip khat ahi hi. Pasian in a vanglian dawnna vive tawh dangthuk ziauziau hi. Hih paulap teng tungtang ah Pasian in laptoh ding kamciam vive pia hi.

Moses in a ngana le a nunungpen thuumna pen tangtak in “Topa aw, hong thuum ing. Midang khat sawlzaw i*n*” *(Pai. 4:13)* cihi. Tua a dawnna in Pasian in, na sanggampa Aaron in nang hong dawn ding leh hong huh dingin kasawl khin hi cihi. A tawpna ah Moses guallel in Egypt lamah paikhia dingin a sunghpa Jethro kiangah thupha a dawh tamai hi.

# Vun Aatna

### July 10

#### Simin, Paikhiatna 4:18–31. Hih thutuampian koibang in i tel a, eima a dingin bang pilna kingah thei ding hiam?

**THURSDAY**

Moses in Topa’ thu mangin Egypt lam hong zuat ciangin Topa in “*thahsawm*” cih thu Lai Siangtho simte in lamdang sathei mahmah uhhi *(Pai. 4:24)*. Athu kizopna taktak pen vun-aat vai ahi hi. A tapa tumpen in Abraham tawh thuciamna bangin vun-aat nailo hi *(Pian. 17:10, 11)*.

Moses in Pasian’ mite makai ahihna dungzui in ama’ mite zong thumanna ahilh theih nadingin Pasian tungah kipum-aap in thu aman ding kisam hi. Pasian tungah kipumpiak ahihna tawh ettehtak cin kul hi. A zi Zipporah pen nupi tei mahmah khat ahih manin a pasal nuntakna hotkhiat nadingin a tapa’vun aatsak hi. Tua vunpan sisan abaang a khut tawh Moses lawng a, tua sisan in kithoihna, nuntakna le thuciamna kipsakna ahi hi. A hunzui in tuathu manlang takin kibawl hi. Tua tangthu tungtawn in thumaan ahih nakleh bawlloh phamawh cih pilna thupi mahmah khat kingah hi.

“Midian pan hong zinkhiatna lamkal ah Moses in Topa’ lungkim lohna lauhuai hong tuakkha hi. Vantungmi khatin vauna tawh hong kilang a, thakhatthu in susiapah ding bang hiliang hi. Ahang thu khat peuhmah a kipiakloh hang; Moses in Pasian’ kalh thu khat pelhkha ahihlam kithei pah hi… a tapa neupen tungah vun-aatna ahih ding donlo kha hi. Pasian le Israelte thuciam ah thupha saanna ding munah lawhsam sak hi. Akiteel makaipa’ donlohna in mipite tungah Pasian’ sepding teng thanemsak thei hi

Zipporah in ama’ pasal akithah ding dah a, tua zeh amah in hih tamai ahih manin, vantungmi zongin Moses khualzinna lampi phalsakta hi. Pharoah kiangah a naep ding pen Moses a dingin a lauhuai mahmah dinmun hi a; ama’ nuntakna pen van misiangte bek in kemthei hi. Tua hi a, ahih ding zehkhat a donlohna hangin amah bit theilo a, Pasian vanmite in daal theilo hi”–Ellen G. White, *Patriarchs and Prophets*, pp. 255, 256.

**Nang zong nahih ding khat peuh na donlohna tawh mawh thei nahihna hih tangthu in koibangin gen hiam? Tu mahmah in bangteng na kikhel kulthei ding hiam?**

### July 11

**FRIDAY**

Ngaihsutbeh Ding: Ellen G. White, *Patriarchs and Prophets*

“*Moses*” lai. 251–256, simin.

Sawlpang kuang sungpan a kisapna in Moses’ nuntakzia kikhelsak na hong suak hi. Ama’ nuntak sunga thulian peuhmah pen ama’ gitnat na, Pasian’ kalhna bangbang thu manna tungtawn in Hebrew mite Egypt pan paikhiatpih in Kamciam Gam tunpih hi.

Sawlpang sunga meikuan lai in Moses dinmun ah nangmah kikoih sin in. Ama’ nuntakna a dingin Egypt pan taikhia khin zo hi. Tuakhit kum 40 sungin Hebrew khangno khangthak te in amah zong theimello bek thamlo; ama’ thu amau zakna zong khialkha sop ding hi. *Tu in hih mite mah makaih in gam lian mahmah khatpan in paikhiatpih*

*dingin Pasian in amah sam leuleu hi*. Acillam in a ton ding mah himawk hi.

Hehpihna om vetlo in sawlna hi-a, Pasian kiangah “*utke’ng*” ciziauleh bangteng taanding cih ngaihsun in. Tangthu sungpan a mang thang lelding pa ahi hi. Ahihhang in Pasian in ama’ sungah nasem ahih manin, leitung le Lai Siangtho sung mahmah ah mi huzaap lian penpa khat hong suak zaw hi.

Kikupding Dotnate:

####  Sehnel gam daidide na ah omin Moses in Pasian sawlna a man lai-in; amah in innkuan tawh omin, tuucing kawmin Pasian humuapna tawh Lai Siangtho laibu nih gelh hi. Moses’ phutkhak thute in nisim eima nuntakna ah bangteng hong telpha sak diak hiam?

 **Moses paulap teng peuhmah pen saantham cing veve hi aci zong omthei khasop ding hi. *Mite in banghang in kei hong umthei ding uhhiam? Kei kua himawk kahiam? Pau siam ke’ng.* Pasian in Ama hong sapna bangbang hong semtheisak ding cihthu hih tangthu panin Pasian’ muanna kisinthei ding hiam?**

####  Sunday ni sinna sungah Piancil laibu tungah Moses’ vangneih na le tua a nasep vai telcianna in hotkhiatna tangthu siangtho telcianna ahi hi. A masa lam a lian 11 sungteng a tangthu ombang in tua laibu’ vangliatna khatpeuh a thanem sak thei dingte banghang in langdo ding ihi hiam?

**A Kikheel Lungtang**

*Thupuak:-* ANDREW MCCHESNEY

Migilo kipawlna ah a lut Mitch pen American pih dangte tawh Washington gam khen ah kitum kilai hi. A lu nakliam mahmah-a siavuan pa in hoih kik zolo ding hi ci hi.

Tualeh a naupa Stephan in Washington gam khen sung Wapato khua- a SDA biakinn ah kikhawm dingin zawn hi. Stephen pen anu, a sanggam nute tawh tua biakinn ah kikhawm den hi.

Mitch pen ut taklo hi. Sabbath ni ciangin utlo pipi-in pai hi. Ahih hang in hongpai zom bilbel hi. Lai Siangtho hong lungluut in lametna zong hong khang hi. Amah’n Rom 12:2 sunga “Tua bang mawhna a gamtate, Pasian in gim a piak pen a man mah ahihna i thei ciat hi” pen na pom hi. Filip 4:8 “Sanggamte aw, a tawpna-ah ka hong gennop thu in, a hoih leh a phattaak thute tawh na lungsim uh na kidimsak un. Tuate in: A man, a dik, a tang, a siangtho, a deihhuai, le a pahtakhuai thute ahi hi” zong pom hi.

Pawlpi upa Jeff Weijohn in zong tha na pia-in “Lai Siangtho in thu na kanleh na lungsim hong kheel ding hi” naci hi.

Mitch zong Lai Siangtho in a khapte tangtun hi cih hong mulo hi. Sia vuan in hoih kik zolo ding acih sa ahi zongin nasep bang hong ngahzo hi.

Lai Siangtho a kan khit ciangin Zeisu kiang ki-ap in SDA ah luut hi. Amah zong Lai Siangtho ahilh khat hong suak in, midangte Lai Siangtho hilh hi. Amah le a zi in om nading a neilote aa dingin a inn ah om ding pha hi. Inn sung thukhun a zui ding khempeuh om ding phal hi. Thu zuih ding pen Sabbath ni ciangin biakinn paiding cih thu hi.

A inn ah hong omte zong hong kikheel uh hi. Khat bangin Sabbath ni khat ah Jeff kiang ah “Thu khat hong gen ning. Lai Siangtho thu na gen ciangin za nuamlo hi ung. Tu’n bel Lai Siangtho kan nuamta ung” cihi.

Mitch kikheelna pen kikheelna pi khat hi ci-in Jeff in gen hi. Amah’n Pasian a san’ tak ciangin mite in aman’ na theikhol nawnlo hi. Amah pen lungsim a khauh mahmah kuama genpih theih ding nam hilo hi. Khangno tampi te’n amau tangthu en in kikheel uh hi. Pasian in ihih bangbang

tawh nasem hi.

*Washington gam khen sung-a Wapato le khua dangte ah America tual mite’ lak ah Pasian nasep pen 1990 kum Sabbath 13na sumpi tawh kipan hi. Tu-a i suut te pen 2001 kum-a nasepnate hi.*

*24*

**HILHCIANNA**

## Khen I: A Huamin Etna

Thubulphuh: *Paikhiatna 3:7, 8*

Lungngaih Ding: *Paikhiatna 3:1-4:31.*

**Thupatna:** Pasian in Moses kiangah kilangh-in Amite Egypt gam pan khapsa gam ah a paipih dingin cial hi. Moses zong van-a khaitoh bangin om in midang a teel zawk dingin thuum hi.

#### Lesson Thubulphuhte

Paikhiatna 3 le 4 i sinna ah thu khat khung ding hi hang: Pasian in mi a sawl ciangin a sep zawh nadingin a kisap bangbang vaihawm sak hi. A kisam Kha letsong, siam nate guan hi. I laak na kheng-in sem kha ding i hihleh zong patauh kullo hi. Pasian in makai hi. Pasian in na hong sep na ding i phal ding bek kisam hi. Amah muang thei hi hang. A makaihna i zuih, i man ding pen ei’ vaipuak hi.

Hi alian nihte kigelh dan, Pasian in a mite aading na a sep dan, khenpi li-in khen ding hi hang:

1. Pasian in Moses tawh kimu *(Pai. 3:1-4:17)* tua tak ah na sepding cial na kigen hi *(Pai. 3:10)*. Khen li pen Topa le Moses kihona hi; (1) Pai. 3:11, 12; (2) Pai. 3:13-22; (3) Pai. 4:1-9; (4) Pai. 4:10-12 hi. Moses’ thuum tawpna, Pasian’ hehna, Moses ahuh dingin Aaron kisehna *(Pai. 4:13-17)*.
2. Moses a zi a tate tawh Egypt a ciah kikna, Pasian in Moses lungmuan na a piakna *(Pai. 4:18-23)*.
3. Vun-at vai buaina *(Pai. 4:24-26)*.
4. Moses in Aaron, taltakte, a tawpna ah Israel mipite tawh kimuhna

*(Pai. 4:27-31)*.

Pasian in na lianpi a semding in kilamen hi. Pasian mite in a nung’ta Pasian um in bia le-uh amaute honkhia ding hi ci uh hi.

## Khen II: Hilhcianna

Moses nunzia a kheel phadiak pen mei a kuang sawlbawk ah Topa tawh a kiho khakna thupiang hi. Hih thupiang in Moses kheel zo hi. Tua thu apiang lai-in amah kum 80 ciangta hi. Amah pen nuntak nuam-in nungta hi. Amah pen nuntak nuam in nungta hi. Amah zi nei, ta nih nei, Midian gam ah teeng in Topa aading in a kizang thei khat nahi hi. Tuu cing in gam daih laitak in Job le Piancil bute na at hi. Moses pen a nunzia ah lung lungkim in Pasian tawh kalsuan khawm hi. Tua bang a nop a sak laitak, ni khat ciangin mei a kuang sawlbawk hong mu hi.

*25*

*25*

**HILHCIANNA**

Topa in Moses’ lungsim a ngah ciangin Egypt gam a Israelte tung ah a vei’na gen hi. Pasian in a dongtuah nate uh genpih hi. Topa in “a honkhia dingin kongpai suk khin hi” ci hi *(Pai. 3:8)*. Amah’n Israelte “Ka mi” ci-in *(Pai. 3:10)*, gam thak ah paipih nuam hi. Pasian in Abraham, Isaac, Jacobte tung ah a suan le khakte in Canaan gam luah ding uh hi naci ahih manin tua gam pen khapsa gam cihi hang. Pasian a gamtat nading hun hong tungta-in adeihna a tangtung sak ding pen Moses hi.

Moses pen tuma kum 40 lai-in (1490 B.C) a sih loh nading a taikhiat Egypt gam ah a ciah kik dingin Pasian in sawl hi. Tu’n Moses in Pharaoh Thutmose III (1504-1450 B.C) maitang va si ding hita hi, tua pa pen kumpi inn sungah a khan khoppih pa hi. Moses’ nu pen 1482 B.C in sih hi. Pasian in Israelte a hon dingin Moses a ciah kik dingin a sawl ciang Moses tung ah thu nih na kal hi: “Hong pai in, nang in Egypt panin ka mi Israel-te na paikhiatpih theihna dingin Faro' kiangah nang kong sawl ding hi," na ci hi” *(Pai. 3:10)*. Hih Lai Siangtho mun pan in Pasian in thu nih a piak lam kimu thei-a, tu’hun Lai Siangtho kiletna ah na siang sinsen lo kha ding hi: (1) “Pai” le (2) Ka mite Egypt pan paikhaitpih in” cihte hi. Moses kisapkhiatna tangthu ah hih thu kilangh hi.

**Moses’ Paulap Lite le Pasian Kamkhap Lite**

#### “Kei kua kahi hiam?” le “Nang tawh kong omkhawm taktak ding hi” *(Pai. 3:11, 12)*

Moses in tua thukham nihte (“Pai” le Ka mite Egypt pan paikhiatpih in) a zaak ciangin amah kizo masa lo hi. Moses zong paulap li na pia hi. Amasa ah, amah kiniamkhiat in “Kei kua kahi hiam” ci hi. Hih in Pasian’ na i sep nadingin i cingtaak loh lam hong phawk sak hi. Pasian’ i zuih zawh nading tha i sung ah omlo-in i pumpi pua ah om hi. Ahi zongin Moses in sawlna pan a pen’ theih nadingin lampi zong hi.

Pasian in zong hong ompih ning na ci hi (*aneu 12, 14-a “dang” tawk kibang lian hi*). Tua khitciang in Moses le Israelte in tu-a i kimuhna mun hih mun mah ah, Sinai mual, Pasian bia ding uh hi naci hi. Hih kamkhap pen thu khempeuh aci nahi hi. A kisam khempeuh Pasian le a mite kimuh khopna ah kihel khin hi. “Immanuel” (Eite tawh Pasian hong om khawm) pen a thupi penpen kamciam hi.

#### “Na min bang a hiam?” le “KEIMAH IN KEIMAH KAHI HI”

***(Pai. 3:13-22)***

Moses’ a nihna paulap pen Pasian min YHWH: “Na min bang ahi hiam? thu hi. Tu’n pen mite’n thu a theihloh zia dawk sak hi. Amau in Pasian

*26*

*26*

**HILHCIANNA**

tawh mimal kitheihna neilo uh hi. Moses pen Pasian teel makai ahihlam mipite’n koicih thei zo ding uh hiam?

Topa in tawntung Pasian ahih lam lungduai takin na hilh hi. Amah pen Israelte’ pianna pute a makaih Pasian hi. Amah pen Abraham, Isaac, Jacobte’ Pasian hi-in itna, hehpihna tawh amaute na makaih hi. Amah pen “bawngnawi le khuai zu luanna gam” *(Pai. 3:17)* gam ah luutpih in thu pha namkim pai ding ci-a a kham’ Pasian hi. Amah pen Topa hi. Hebrute’ Pasian hi. Sila a sep laitak un a ngah ding uh a tha man a ngah khak loh le zong ngah-in khut guak-in Egypt pan paikhia lo ding ci-in na kamkhap hi.

#### “Ka thu gen um kei le uh?” le “Pasian’ lak nalamdangte” *(Pai. 4:1-9)*

Moses zong Israelte paulap-in nail beh hi: “Hong um keile uh e? Bang suak ding? Pasian in na lamdang lak thei sak ding ci hi. Tua in Pasian’ sawlpa, amaute Egypt gam pan a paikhiat pih ding pa ahihna lim’ hi ding hi ci hi: (1) Moses in a ciangkhut gul suaksak, caingkhut suak kik sak thei ding; (2) A khut a awm ah siatleh phak ding, siat kikleh dam ding hi.

1. **“Ka dang nal lo” *(Pai. 4:10)* le “Na gen ding honghilh ning” *(Pai. 4:12)***

Moses in Egypt a paikik loh nading a nial a li na pen thu nei khat hi. “Kei kampau siamlo. Siam ngeilo.” Moses in amah pen khuak manlang loh, Egypt kam le Hebrew kam nal lo ci-in Topa kiang ah thuum hi.

Amah pen Egypt kam kum 40 bang na zangh nawnlo mah hi. Pasian in bel apau zo dingin Moses tha napia hi, ahang pen amah pen nate a piangsak thei Pa hi. Tua ahih manin hih vaipuak Moses sem zo sak ding hi. “Tua ahih ciangin tu-in pai in. Keimah in na thugenna-ah kong huh ding a, na thugen ding nang kong hilh ding hi," a ci hi *(Pai. 4:12)*. (Hih kamkhap in Jeremiah 11:5-8 hong phawk sak hi).

Paikhiatna 4:13-17 I Moses’ paulap tawpna le Pasian’ dawnna thu honglak hi. Moses tangthei nawnlo hi. A paulapte khempeuh Pasian in na nial hi. Moses in bang hih nawn ding a hiam? Pasian’ sapna san’ding, nial ding longal thudang omlo hi. Lamdang takpi in ah Pasian in thu tampi a khap khit na ngawn in Moses in na nial lai hi. Moses pai nuam lo-in “heh pihna tawh midang khatpeuh sawl zaw in” ci hi *(Pai. 4:13)*.

Tu’n pan’zia kilumletta hi. Moses in Pasian’ sawl a nial bek hilo in “hehpihna tawh” acih phial hangin Pasian tungah thupia lai hi.

“Hehpihna tawh midang khat sawlzaw in.” Thu mangding-a a kilawm zaw hinapi-in Pasian pen thu lehpiak zaw hi. Thu kilumlet mawk hi.

*27*

*27*

**HILHCIANNA**

Tua laitakin Lai Siangtho in “Moses tung ah TOPA heh mahmah hi” ci hi *(Pai. 4:14)*. Ahih hangin Pasian in lampi na zong hi: tua pen Moses’ u pa Aaron hi-in amah zong “nang tawh a kimu dingin hong paikhia hi” *(Pai. 14:14)*. Moses in a nial ding lam Pasain in a theih kholhsa hi-a Aaron na sawl khin hi. Pasian in Pharoah le Israelte tung agen dingte Moses in a theih khiat sakna-ah Aaron pen Moses ading thu agen ding pa hi. Hehpihna le itna anei Topa hi mawklo a hiam. E’n bangmah i muh zawh loh laitak in Amah’n thu hong vaihawm sak hi.

Moses zong kimuang lopi pi-in Pasian’ sawlna mang hi. Moses in koi ci dawn hiam cih i muh khakloh hangin Egypt gam a pailam sim kha hi hang. Amah mi hoih khat ahih mah bangin Pasian in a sawlna vai Jethro ko-in, Jethro zong thupha napia hi. Tua bang teng tawh Moses zong hong kalsuan hi. Hih mun pan kipan thute late lamet lohna lam tata ah hong piang ding hi.

***Khen III: Nuntakna-ah Zatpah Ding***

1. **I nuntakna-a i tuah khakte khempeuh Pasian i san’ zia tungah kingah hi. Pasian pen nang aa dingin kua hiam? Na nuntakna ah Pasian hong ompih lam natel, na mu hiam?**
2. **Topa aading-a a thupi penpen neihsa, lamsa, lawhcinna, geelna, sep zawhnate hilo hi; kizopna hi. A nungta Pasian pen kizopna Pasian hi. Mihing kizopna pen Pasian tawh kizopna in kipan-a tua pan in mihing kikaal kizopna omthei pan hi. Moses in Pasian tawh a kimuh khakna-in amah pen mi thak, makai lianpa suak sak hi.**
3. **Pasian in ei hong sapdan pen lampi a ka’ ziazua dan in om hi. Haksa i sak phatdiakte bang Pasian in i sep ding-a a deih nahi hi. Topa in law ol, angsung a ultung sak dingin hong mapi’ ngeilo hi. Ei’ ading ahoih pen lam ah a khangto dingin hong deihsak hi. Vai te ei sepzawh ding danin i muh lohte mah Pasian in hong semsak hi. Pasian in nang hong sam hi cih koici theih ding na hiam?**
4. **Pasian gee dan mahin e’n zong nasem nuam mah hang. Pasian hong sial sak lampi na tat loh nading in bang peuh paulap sawm na hiam? Amah tawh na kalsuan khopna ah bang Lai Siangtho kamciam kisam nahi hiam? Midangte ading na nasep sakna ah tua kamciamte in tha hong koici piak hiam?**

*28*

*28*